Espoossa rekisteröitiin Suomen ensimmäinen kolmiulotteinen kiinteistö

Ensimmäinen 3D -kiinteistö rekisteröitiin Keilalahdessa. Kuvituskuva on kuvattu Hanasaarenrannasta Keilalahden suuntaan. Arkisto/ Päivi Tuovinen

Klaus Nurmi

Espoossa on rekisteröity Suomen ensimmäinen kolmiulotteinen kiinteistö.

Tämä kolmiulotteinen eli 3D -kiinteistö sijaitsee Keilalahdessa. Uusi tontti on suunniteltu toisen tontin alapuolelle.

Rekisteröidyssä kohteessa uusi paikoitustontti lohkottiin nykyisen tontin alapuolelle. Alueelle on kaavoitettu 40-kerroksisia asuinkerrostaloja.

Kolmiulotteinen tonttijako hyväksyttiin Espoossa joulukuussa ja se merkittiin kiinteistörekisteriin torstaina 9. tammikuuta.

Lakia 3D -tonteista valmisteltiin pitkään ja se astui voimaan elokuussa 2018. Siitä lähtien on odotettu, missä kaupungissa toteutetaan ensimmäinen kolmiulotteinen tonttijako.

Espoo on ollut mukana kehittämässä uutta kiinteistöjärjestelmää Maanmittauslaitoksen ja Kuntaliiton sekä Helsingin ja Tampereen kanssa.

Rakennettu ympäristö on ollut kolmiulotteinen jo pitkään.

Espoon kaupunki kertoo verkossa, että kolmiulotteisella kiinteistönmuodostuksella haetaan selkeyttä kohteiden omistamiseen, sopimusten tekemiseen, kiinteistökauppoihin ja kiinteistöveron kohdentamiseen.

Samalla tarjotaan selkeitä kohteita kansainvälisten investointien tarpeisiin.